
REZUMAT 


Împlinirea a 25 de ani de la stingerea din viață a Ecaterinei Fotino-Negru ne 
readuce în memorie personalitatea sa artistică, activitatea sa ca remarcabilă pianistă și 
eminentă profesoară, fiind cea care a trasat noi linii directoare ale unei școli de filiație 
franceză, ridicând standardul învățământului pianistic clujean la nivel european. Ecaterina 
Fotino-Negru a desfășurat o susținută activitate pianistică în calitate de solistă, pe scene 
importante din România. Totodată, a evoluat ca membră în formaţii camerale alături de 
valoroși instrumentiști. Aparițiile sale scenice acoperă un spectru stilistic larg, din literatura 
universală, autohtonă și mai ales franceză, la a cărei răspândire a contribuit în mod 
substanţial. O componentă tot atât de profilată a personalităţii artistei Ecaterinei Fotino- 
Negru o reprezintă latura pedagogică. Cuvintele unor discipoli arată cu claritate că balanţa 
profesională a înclinat, de fapt, pentru Ecaterina Fotino-Negru, către munca de predare. 


Cuvinte cheie: Ecaterina Fotino-Negru, Alfred Cortot, Paris, pian, Ecole Normale de 
Musique 

Împlinirea a 25 de ani de la stingerea din viață a Ecaterinei Fotino-Negru 
ne readuce în memorie personalitatea sa artistică, activitatea sa ca remarcabilă 
pianistă și eminentă profesoară, fiind cea care a trasat noi linii directoare ale unei 
şcoli de filiație franceză, ridicând standardul învățământului pianistic clujean la 
nivel european. 


Repere biografice 


Născută la Bucureşti, la 17 aprilie 1902, într-o familie dedicată profesiei 
muzicale!, a demonstrat încă de copil aptitudini artistice. Ecaterina Fotino a urmat 
Conservatorul de Muzică din București în perioada 1911 — 1919, studiind sub 
îndrumarea unor personalităţi de seamă ale vieţii muzicale românești: Emilia 
Saegiu? - pian, Dumitru Georgescu-Kiriac - teorie-solfegii, Gheorghe Cucu - 
teorie-solfegii, armonie, Ion Nonna Otescu — armonie, contrapunct, Dimitrie Dinicu 
— muzică de cameră, Dimitrie Cuclin -— istoria muzicii şi estetică. În 1919 a absolvit 
cursul de pian cu media zece, fiind remarcată de George Enescu, președintele 
comisiei. 

După terminarea studiilor la Conservator, Ecaterina Fotino a luat lecţii cu 
pianistul şi compozitorul Ion Scărlătescu, în anii 1919-1920, apoi cu ilustra 
profesoară Florica Musicescu5, în perioada 1920-1922. 

Tânăra profesoară a început să predea pianul la Conservatorul de Muzică 
din laşi, unde a activat în anul şcolar 1922-1923. Dornică de perfecționare, a studiat 
în perioada 1923-1925 la renumita École Normale de Musique din Paris cu maeştrii 
Alfred Cortot, Lazare Levy, Ricardo Vifes și Diran Alexanian. Cursurile de 
interpretare susținute de Alfred Cortot i-au influenţat decisiv drumul artistic. 
Perfect integrată elevatei atmosfere a școlii, a luat parte ca solistă la diverse 


1 Tatăl său, loan Alexandru Fotino (1871-1930) a fost profesor de trombon la Conservatorul din 
București și membru fondator al Orchestrei Filarmonicii din București, iar mama sa, Maria Elisabeta 
Fotino, (n. Baudrexler), a urmat Conservatorul din București și un timp a predat ore de pian. Cei doi 
muzicieni au fost părinţii a patru copii talentaţi, care au moştenit și valorificat darurile muzicale: 
Ecaterina, Vasile, Ion şi Maria Alexandra. Vasile (1904-1954) — violonist, Ion (1908-1979) — violoncelist la 
Radiodifuziunea Bucureşti, membru al cvartetului „Radio”, Maria (1913-1996) - solistă a 
Radiodifuziunii București, artistă emerită, profesoară la Conservatorul din București. 

2 Emilia Saegiu (1860-1941) — renumită profesoară de pian la Conservatorul din București în perioada 
1884-1925. Dintre elevii săi îi menţionăm pe Alfred Alessandrescu, Filip Lazăr, Theophil Demetriescu. 

3 Florica Musicescu (1887, lași-1969, Bucureşti) — fiica renumitului compozitor, dirijor de cor și profesor 
la Conservatorul de Muzică din Iași, Gavriil Musicescu, profesoară de pian la Conservatorul din 
București timp de 42 de ani, considerată întemeietor de școală pianistică. Dintre elevii săi îi menționăm 


pe Dinu Lipatti, Maria Fotino, Corneliu Gheorghiu, Mîndru Katz, Dan Grigore, Radu Lupu. 

producţii artistice ale instituţiei. Totodată, a avut revelaţia autenticităţii în 
abordarea interpretativă a operelor pianistice franceze, participând în vara anului 
1924 la cursurile susținute de Maurice Ravel, ocazie ce a prilejuit pregătirea și 
prezentarea  Sonatinei acestuia sub directa îndrumare a compozitorului. 
„Interpretând cu succes Sonatina în faţa exigentului autor, viitoarea profesoară a 
ţinut ca în timpul anilor ce vor urma să transmită cu religiozitate savoarea acestei 
atât de pretenţioase lucrări.”! 

Ca o încununare a studiilor desfășurate în Franţa, precum și în urma 
examenelor susținute pe 11 iulie 1924, Ecaterina Fotino a obținut Diplôme de Licence 
de l'Enseignement du Piano şi Diplôme de Licence de Concert de Piano. 

Revenită în ţară în 1925, a desfășurat o bogată și intensă activitate ca 
profesoară la Conservatorul din Cluj. În 1961 s-a transferat la Bucureşti, mai întâi la 
Institutul Pedagogic, apoi la Conservatorul de Muzică. În anul 1964 s-a pensionat, 
dar nu a încetat să-i îndrume pe tinerii profesori care o solicitau în vederea 
pregătirii unor concerte, recitaluri. 


Scena de concert, o vocaţie 


În paralel cu munca la catedră, Ecaterina Fotino-Negru a desfășurat o 
susținută activitate pianistică în calitate de solistă, alături de Orchestrele 
Filarmonicilor din București şi Cluj, cu Orchestra Radio București, în emisiuni 
Radio, a fost aplaudată în recitaluri la lași, Timișoara, Craiova, Bucureşti, Cluj şi în 
alte oraşe ale ţării. De asemenea, a evoluat ca membră în formaţii camerale, alături 
de valoroși instrumentiști. A colaborat cu dirijorii Stanek Doubravsky, Marțian 
Negrea, Theodor Rogalski, Antonin Ciolan, Emil Simon şi cu interpreţii Maria 
Fotino, Eliza Ciolan şi Romeo Ghircoiașiu. 

Aparițiile sale scenice acoperă un spectru stilistic larg din literatura 
universală, autohtonă și mai ales franceză, la a cărei răspândire a contribuit pe 
deplin. Din repertoriul său solistic amintim Concertul nr. 4 pentru pian şi orchestră, în 
Sol major, op. 58, de Beethoven, Concertul nr. 2 pentru pian şi orchestră, în fa minor, de 
Chopin, Concertul pentru două piane şi orchestră în Mi b major, KV 365, de Mozart, 
Concertul pentru trei piane şi orchestră în re minor de Bach. 

Ecaterina Fotino-Negru a participat la concertele de muzică de cameră 
organizate de Conservatorul „Gheorghe Dima”. Critica muzicală sublinia înaltul 
nivel artistic al acestor manifestări, rolul lor important în educația muzicală a 
publicului. Astfel, în formaţie de duo, a colaborat cu violoncelistul Flor Breviman, 


1 Ninuca Oşanu Pop, „Ecaterina Fotino-Negru (1902-1991)”, în Muzica, București, nr. 2, 2002, p. 149. 

cu violoncelista Mariana Iarosevici (Brahms, Huré, Richard Strauss), cu violonistul 
Péter Zsurka (Beethoven), cu oboistul loan Danie (Sigismund Toduţă). A abordat 
repertoriul pentru două piane cu Maria Fotino (W. Fr. Bach) şi Eliza Ciolan 
(Mozart). 

S-a remarcat colaborarea cu valoroși interpreţi în cadrul unor componenţe 
de trio: cu violonistul Péter Zsurka şi violoncelistul George larosevici (Anton 
Arensky,  Mendelssohn-Bartholdy), cu  flautistul Mihai Constantinescu şi 
violoncelistul George larosevici (Aleksandr Grecianinov). De asemenea, Ecaterina 
Fotino a colaborat cu Cvartetul „Amicii Muzicii” din Bucureşti la realizarea unui 
concert în cadrul unui ciclu de concerte dedicat creaţiei lui Brahms, precum și la 
Cluj, cu Ferenc Balogh, Mihai Chioreanu și Gavril Dobolyi (Mozart). În toate aceste 
ocazii, pianista a impresionat prin sonoritatea cultivată, rafinată. 

Pe lângă viaţa concertistică bogată, din care s-au rememorat doar câteva 
momente-cheie, Ecaterina Fotino-Negru a realizat valoroase imprimări pe disc. 
Împreună cu sora sa, pianista Maria Fotino, a înregistrat, la casa de discuri 
Electrecord Sonata pentru două piane în Fa major de W. Fr. Bach (ST-ECE 01868); 
Variațiuni pentru două piane pe o temă originală op. 5 de Enescu (SI-ECE 01802); 
Concertul nr. 10 pentru două piane şi orchestră în Mi bemol major, K.V. 365 de Mozart 
(STM-ECE 01272). 

Repertoriul pianistei a mai cuprins, în tradiţia inițiată de către Cortot, 
lucrări de Schumann: Kreisleriana, Studii simfonice; Beethoven: Sonate; Debussy: 
diverse piese; Saint-Saëns: diverse piese; Ravel: diverse piese; Reinhold Glier: Temă 
cu variațiuni pentru două piane; Rimski-Korsakov: Sadko — reducţie pentru două 
piane; Romeo Alexandrescu: Trei piese ușoare pentru pian la patru mâini!. 


Modelul didactic al lui Cortot la Conservatorul din Cluj 


O componentă tot atât de profilată a personalităţii artistei Ecaterinei 
Fotino-Negru o reprezintă latura pedagogică. Cuvintele unor discipoli arată cu 
claritate că pentru Ecaterina Fotino-Negru balanţa profesională a înclinat de fapt 
către munca de predare: 


„Şi totuși, preocuparea sa de bază a fost învățământul, bogatele sale 
cunoștințe fiind puse la dispoziţia discipolilor cu o dragoste ce nu excludea 
severitatea. Rolul său în evoluţia învățământului superior clujean poate fi 
considerat ca important, având în vedere faptul că Ecaterina Fotino a făcut 
parte atât din prima echipă a corpului profesoral al vechiului Conservator de 


1 A se vedea Viorel Cosma, Interpreţi din România. Lexicon, vol. I, Editura Galaxia, București, 1996, p. 
314. 

Muzică şi Artă Dramatică, alături de Ana Voileanu-Nicoară, Cornelia Deac, 
George Ciolac, cât și din a doua, a reînnoirii instituţiei de după 1948, alături 
de Eliza Ciolan, Magda Kardos și Gheorghe Halmos.!” 


Tânăra profesoară a adus un suflu nou, care s-a concretizat în mai multe 
aspecte, relevate de alt discipol al său, Sigismund Toduţă, în articolul „Sub semnul 
înnoirii pedagogiei pianului”?: 


„[...] iniţierea unei noi tehnici pianistice, înnoirea materialului didactic, 
îmbogățirea programelor analitice deschisă ultimelor creaţii din literatura 
muzicală universală, relieful acordat creaţiei muzicale autohtone, precum și 
noile forme de manifestare în public la finele anilor de studii.[...] 

Toate ideile novatoare menţionate și relevate succint aparţin unei singure 
persoane: ea se numește profesoara Ecaterina Fotino-Negru. Ne exprimăm 
toată gratitudinea noastră pentru ideile semănate. Ele au căzut, credem, pe un 
sol fertil și nu au întârziat să aducă roade bogate.* 


„Seminţele” pedagogiei pariziene cădeau pe „sol fertil” românesc și 
proiectau întreg sistemul de învățământ muzical superior la un nivel apropiat de 
standardele occidentale. 

Dintre discipolii Ecaterinei Fotino-Negru îi menționăm pe: Sigismund 
Toduţă, Geza Szabó, Ilse Bolchiş Ciolac, Liviu Teclu, Francisc Tatár, Paul Klein, 
Valeria Taban, Margareta Terplan, Maria Goia, Cecilia Sbârcea, Graziella Georgia, 
Judith Babos, Annie Irion, Ninuca Oşanu Pop, Voichiţa Tiniș, Mihai Moldovan, 
Emil Simon. 

Profesoara Ecaterina Fotino-Negru declara că metoda sa pedagogică s-a 
caracterizat printr-o elasticitate deosebită și regăsim în cuvintele sale tocmai una 
dintre liniile directoare stabilite de către Alfred Cortot cu privire la tratarea 
diferențiată a discipolilor ce se formau la școala din Paris. Pianista româncă afirma: 


„Fiecare elev e un caz care trebuie tratat individual, nu se poate aplica o 
metodă universal valabilă. Fireşte, există linii mari, directoare, dar am evitat 
rigiditatea unei metode aplicate tuturor, neschimbată.“ 


Obiectivul final al demersului său pedagogic era formarea pianistului ca 
muzician complex. Aspectele de tehnică pianistică aveau aceeași importanţă ca şi 


1 Ninuca Oşanu Pop, op. cit. 

2 Sigismund Toduţă, „Sub semnul înnoirii pedagogiei pianului”, în Lucrări de Muzicologie, vol. 15, 
Editura Conservatorului de Muzică „Gh. Dima”, Cluj-Napoca, 1984, pp. 65-69. 

3 Ibidem, p. 69. 

4 Sanda Maistorovici, studentă anul III, îndrumător științific — lect. univ. Ninuca Oşanu Pop, „Profiluri 
de pedagogi ai școlii muzicale clujene. Ecaterina Fotino-Negru”, p. 4, material dactilografiat, lucrare 
prezentată în cadrul Cercului ştiinţific de metodica predării pianului, Cluj-Napoca, 1977, obținută prin 
amabilitatea prof. univ. dr. Ninuca Oșanu Pop. 

cele ale realizării artistice. Dar tehnica nu era un scop în sine, ci mijlocul pentru 
realizarea unei interpretări artistice autentice. Încă de la prima citire, pe care o 
pretindea foarte fidelă, profesoara cerea studentului să încerce să transmită 
intențiile sale artistice, concepțiile sale de interpretare şi sonoritate. — „Vreau să văd 
— spunea adesea. 

În timpul orelor de curs era preocupată de formarea unei atenţii 


ăi 


intenţiile 


distributive la studenţii săi în vederea perceperii simultane a complexităţii scriiturii 
muzicale, a diversităţii de colorit sonor. 

Un principiu permanent a fost acela al educării studenților astfel încât ei să 
conștientizeze activitatea pianistică interpretativă. Textul muzical era analizat sub 
toate aspectele: melodie, ritm, formă muzicală, stil muzical. Asemenea lui Dinu 
Lipatti (care studiase şi el cu Florica Musicescu și Alfred Cortot), cultiva respectul 
pentru partitură, ca izvor absolut al concepţiei interpretative. Fiecare detaliu de 
interpretare era aprofundat, asimilat temeinic, subordonat concepţiei generale 
asupra piesei, așa încât realizarea finală să corespundă oricăror exigenţe. 

Profesoara pretindea interpretarea diferențiată a lucrărilor aparținând 
diferitelor stiluri muzicale. Aceasta se realiza prin înțelegerea aprofundată a 
textului muzical și redarea lui printr-o varietate de tușeuri: sobrietate ritmică, 
urmărirea arhitecturii polifonice în creaţia lui Bach; exprimare naturală, dezinvoltă 
- la Mozart; aprofundarea și redarea sensului filosofic al creaţiei beethoveniene; 
realizarea poetică a muzicii romantice, sonoritatea voalată a impresioniștilor 
francezi. 

În articolul „Elemente ale școlii psihologice în pedagogia pianistică a 
profesoarei Ecaterina Fotino-Negru”, Valeria Taban relevă aspectelele psihologice 
ale concepţiei pedagogice ale profesoarei sale, aplicate în activitatea proprie, cu 
mult timp înainte ca aceste orientări psihologice să fie larg răspândite: 


„Sensibilitatea sa deosebită în a simţi și reda imaginile muzicale a apropiat-o 
de concepțiile școlii contemporane psihologice în care voința sferei auditive 
domină asupra aparatului motor ce realizează sonoritatea dorită printr-o 
reprezentare mentală anticipată și care transmite mușchilor o anumită 
activitate necesară realizării acelei sonorități.? 

Toate elementele ce stau la baza gândirii psihologice muzicale contemporane, 
auzul creator cu voința sa de: sunet, sonoritate, linie, ritm, formă şi redare a 
operei, ca și însușirea unei tehnici adecvate se întrepătrund organic în munca 
sa de formare și educare a unui tânăr pianist. Nici unul dintre elemente nu 
este neglijat sau dezvoltat în dauna altuia, toate se îmbină armonios, 


1 Ibidem, p. 5. 

2 Valeria Taban, „Elemente ale școlii psihologice în pedagogia pianistică a profesoarei Ecaterina Fotino- 
Negru”, lucrare prezentată în Sesiunea de comunicări științifice, 1982, lucrare dactilografiată, obținută 
prin amabilitatea autoarei, pp. 1-2. 

generându-se unele din altele, către tălmăcirea cât mai expresivă a lumii de 
idei și emoţii cuprinse în opera ce trebuie interpretată.!” 


Ecaterina Fotino-Negru, profil artistic în mozaic 


Ecaterina Fotino-Negru a rămas în amintirea elevilor săi ca o profesoară 
exigentă, implicată, conștientă că progresul artistic se realizează numai printr-o 
colaborare profundă, durabilă, în relația profesor — discipol; un crez atât de 
apropiat de cel al lui Cortot, în ambianța școlii din Paris, aplicat de către aceasta 
din urmă. 

Sigismund Toduţă își exprimă aprecierea pentru calitățile de eminent 
pedagog ale pianistei, pe care a avut prilejul să le cunoască nemijlocit, în calitate de 
discipol; Toduţă subliniază în egală măsură performanţele Ecaterinei Fotino-Negru 
ca interpret, precum și calităţile sale umane: bunăvoința, generozitatea. lată 
cuvintele sale: 


„O cunosc pe profesoara Ecaterina Fotino-Negru din anul 1926. În acel an m- 
am înscris la Conservator și am fost repartizat la clasa de pian a profesoarei 
Fotino. În timpul studiilor mele și până azi, ca pedagog a arătat însușiri 
deosebite de educator: conștiincioasă, foarte bine pregătită, cu vast orizont în 
domeniul profesional, profesoara Fotino a dat un mare număr de absolvenţi 
care azi formează cadrele active didactice ale școlilor noastre de specialitate. 
Ca artistă interpretă, prin nenumărate concerte, audiții — la Cluj, București, la 
Radio — dovedește încontinuu o bună performanţă și se situează printre cele 
mai bune interprete din ţara noastră. 

Profesoara Fotino e bună tovarășă: arată multă solicitudine, gata să ajute 
profesional și material pe colegi, dă sprijin și îndrumare de câte ori i se solicită 
acestea.2” 


Exponentă reprezentativă a clasei de pian îndrumate de Ecaterina Fotino- 
Negru, prof. univ. dr. Ninuca Oşanu Pop, în prezent pensionară, mărturiseşte cum 
devenirea sa ca pianistă s-a desfășurat sub tutela exigentă, dar binevoitoare și 
generoasă a profesoarei: 


A te pronunţa asupra personalităţii și competenţelor unui profesor, 
sub a cărui tutelă ai pătruns tainele muzicii pentru pian timp de 14 ani, este o 
întreprindere de o extremă dificultate. Cum să cuprinzi atâtea îndrumări, 
sfaturi și îndemnuri transmise cu cea mai mare bunăvoință și generozitate, 
fără riscul de a omite o mare parte dintre ele? [...] 


1 Ibidem, p. 8. 
2 Arhiva Academiei de Muzică „Gheorghe Dima”, cutia nr. 79, dosar nr. 8, fila 43, Cluj, 21 ianuarie 1953. 

Treptat, obiectivul principal urmărit de profesoară: a cânta corect, cu 
fidelitate, înțelegând cerinţele complexe ale textului muzical pe care să-l redai 
cu o participare expresivă adecvată, îmi devenea tot mai clar. 

Pentru aceasta, Doamna Profesoară punea un mare accent pe citirea 
partiturii în cele mai rafinate detalii, exprimându-și dorinţa ca, încă de la 
primele prezentări ale încercărilor noastre, să se distingă intenţiile de 
apropiere de sensul expresiv al lucrării. Ca atare, frazarea era continuu în 
centrul preocupărilor, adeseori fiind comparată cu respiraţia, chemată parcă 
să dea viaţă sunetelor.[...] 

Cultul sonorităţii frumoase o caracteriza ca artist și profesor, 
ascultarea unor execuţii ce ieșeau din tipar provocându-i o adevărată 
suferinţă. [...] 

Revin la recunoașterea faptului că aceste considerații constituie o 
mică parte din ceea ce s-ar putea spune despre eminenta profesoară Ecaterina 
Fotino-Negru căreia îi datorez întreaga mea recunoștinţă.! 


Pianista Voichiţa Tiniș, conferenţiar universitar la Academia de Muzică din 
Cluj, în prezent pensionară, rememorează cu recunoștință şi nostalgie anii 
petrecuţi sub îndrumarea profesoarei sale: 


„Ecaterina Fotino-Negru face parte din categoria profesorilor 
„clasici”, principiile sale de interpretare pianistică punând accentul pe 
năzuinţa spre idealul de perfecţiune realizat prin ordine, claritate și armonie, 
prin echilibrul dintre imaginaţie, sensibilitate și rațiune. 

Profesoara urmărea cu rigurozitate respectarea partiturii în toate 
detaliile, nu admitea nici o superficialitate, neglijență sau amatorism în citirea 
textului muzical. Ne îndemna mereu să nu ne limităm a cânta „note înșirate”, 
statice, ci să căutăm sensul discursului muzical, să construim frazele în 
interdependenţă, să descoperim centrul lor gravitațional. În calitate de 
discipolă a lui Alfred Cortot, promova „principiile raţionale” ale școlii 
pianistice franceze, caracterizată, în special, prin supleţe, relaxare şi 
înlăturarea oricăror forme de crispare. Avea un adevărat cult pentru calitatea 
sunetului, cerându-ne să ne rafinăm continuu auzul (inclusiv cel interior) cu 
scopul de a deveni capabili să distingem și să obţinem sunete rotunde, suple 
şi elastice, culori variate, sonorități subtile, fără durități chiar și în nuanţe 
extreme. Când ne exemplifica, ne încânta cu tușeul său deosebit de frumos, 
catifelat și expresiv, cu başi învăluiți în armonice, iar pianul, pe care noi 
tocmai cântasem, părea că, instantaneu, devenea un altul, se transforma, se 
înnobila. 


1 Ninuca Oşanu Pop, „Profesoara Ecaterina Fotino-Negru”, manuscris oferit autoarei în data de 16 iunie 
2015. 

Profesoara Ecaterina Fotino-Negru era deosebit de exigentă, sobră și 
rezervată, dar ascundea un suflet nobil, sensibil și profund. Cred că o 
preocupa mult mai mult evoluția noastră decât lăsa să se înțeleagă. 

În anii de studiu cu Profesoara Ecaterina Fotino-Negru am învăţat și 
ne-am însușit un sistem de lucru complex, logic și clar, general valabil, menit 
să ne ofere, după absolvire, răspunsuri și soluţii la multiplele obstacole 
existente în partituri și în noi înșine.” 


În 1966 i s-a conferit Ordinul Meritul cultural, pentru activitate îndelungată 
şi merite deosebite, precum şi pentru contribuţia adusă la dezvoltarea 
învățământului superior. În același an s-a împlinit una dintre ultimele dorinţe ale 
profesoarei Ecaterina Fotino-Negru: pianul ei, un Steinway de concert, a luat locul 
într-o sală de curs, instrument care și astăzi mai este în uz, în actuala sală 25, 
pentru a fi în mod simbolic mereu în mijlocul tinerilor studioşi, ca îndemn şi ca 


model. 


Elevii profesoarei Ecaterina Fotino-Negru (la pian). 


În picioare de la stânga la dreapta: Annie Irion, Judith Babos, Graziella Georgia, 
Ninuca Oşanu, Szabó Geza,Voichiţa Tiniş 
(aproximativ anul 1962, în sala 25 a Conservatorului din Cluj) 


1 Voichița Tiniș, „Amintiri despre Profesoara mea, Ecaterina Fotino-Negru”, corespondenţă electronică 
cu autoarea, Cluj-Napoca, 13 iunie 2015. 

